Eğirdirsjøen er et viktig område for overvintrende vannfugler. Blant fugleartene som finnes her, kan nevnes rødhodeand, taffeland, toppand, dvergskarv og sothøne. Bunndyrfaunaen omfatter blant annet 22 arter av fåbørstemarker. Donaukreps er satt ut og ga grunnlag for et økonomisk viktig fiske fram til midten av 1980-årene, da krepsepest førte til kollaps i bestanden. Fangsten utgjorde omtrent 75 % av all krepsefangst i Tyrkia og var størst i 1977, da det ble fanget 3166 tonn kreps.